  Анжелика Тихонова корреспондент Россиын коронавируслэсь вакцинаци ортчем сярысь сертификатъёслэн (QR-кодъёслэн) ужан дырзы ӧз воштӥськы. Со сярысь, Россиысь цифровой азинсконъя министерство вылэ чӧлскыса, Удмуртиысь Улосвылэн кивалтонъя центр ивортӥз. 8-тӥ шуркынмонэ Улосвылэн кивалтонъя центрын ужасьёс мерлыко вотэсъёсын пукисьёслэсь трос ӝожтӥськонъёссэс пусйизы: Госуслуги порталын коронавируслэсь вакцинаци ортчем сярысь сертификатъёслэн ужан дырзы 12 толэзьысь 6 толэзёзь кулэсмизы шуыса куаретӥзы. Цифровой азинсконъя министерствоын ужасьёс валэктӥзы, QR-кодъёслэн ужан дырзы ӧз воштӥськы, соос озьы ик вакциналэсь кыкетӥ компонентсэ пуктэм бере 12 толэзь ӵоже ужало. Нош Госуслуги порталын янгышъёс технической ужъёсын герӟаськемын. Али портал радызъя ужа ни, QR-кодъёсты выльысь тупато Пусъём, 8-тӥ шуркынмонысен коронавируслэсь вакцина пуктэм сярысь сертификатлэн пуштросэз воштӥськоз. Отчы солэн кузёез сярысь сётэтъёс, прививка пуктэмез, ревакцинаци ортчемез, вакцинаез пуктыны люкетӥсь тодметъёсыз но коронавирусэн висемез сярысь ивортодэт пыртэмын луоз. Сертификат вылэ QR-код пуктозы на. Ужкагазэз электрон амалэн но, кагаз вылын но басьтыны луоз. Выль формае азьвыл сётэм сертификатъёсты 1-тӥ южтолэзёзь выжтозы.  Тодэ вайытом, туннэ нуналлы Удмуртиын коронавируслэсь прививка 557 сюрс 434 адями пуктӥз, со пӧлысь 355 сюрс 266 мурт кык компонентэн. «Спутник Лайт» вакцинаез 102 сюрс 380 адямилы пуктӥзы. Тегъёс: Мерлык Тазалык Ижкар Удмуртия Госуслуги коронавирус  